Guidetti reddet Celtic på overtid
Den utlånte Manchester City-spissen John Guidetti (22) ble sendt på banen i et dobbeltbytte kvarteret før slutt, og to minutter på overtid banket han inn utligningsmålet til 3-3 foran manager Ronny Deila og et ellevilt hjemmepublikum på Celtic Park. Svensken satte dermed punktum for en fotballkamp der det meste skjedde i den første omgangen. Stefan Johansen var svært delaktig i det offensive spillet til Celtic. Den norske landslagsspilleren var involvert i begge Celtics mål i den første omgangen. Problemet for Celtic var bare at Inter hadde rukket å score tre på samme tid. Rodrigo Palacio (2) og Xherdan Shaqiri scoret målene for Celtic, mens Stuart Armstrong scoret de to første for hjemmelaget. Vertene gikk hardt ut i annen omgang på jakt etter utligning. Stefan Johansen var også da involvert i farlige hjemmeangrep, men uttelling ble det altså ikke før klokka hadde passert 90 minutter og Guidetti dukket opp innenfor sekstenmeteren. Til tross for at Celtic reddet et uavgjortresultat, får manager Ronny Deila og hans mannskap en tøff oppgave i returoppgjøret på bortebane i Milano. Inter står med tre bortemål og Celtic må etter alt å dømme vinne oppgjøret for ikke å ryke ut av Europa League. Også Henning Berg ledet et lag i europacupkamp torsdag. Hans Legia Warszawa måtte se seg slått 1-0 av Ajax i Amsterdam, men har sjansen til å snu det på hjemmebane om en uke. (VG/NTB)
(Celtic - Inter 3-3) Norsk Stefan Johansen var involvert i to av tre mål da Celtic klarte uavgjort mot Inter i sekstendelsfinalen i Europa League. Men dagens Celtic-mann var svensk.